Smernica Komisie 92/71/EHS
z 2. septembra 1992,
ktorá určuje percentuálny podiel zásielok, ktoré by mohli podliehať rastlinolekárskym inšpekciám, kontrolám dokladov a totožnosti pri dovoze do členského štátu z iného členského štátu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 77/93/EHS z 21. decembra 1976 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich šíreniu v rámci spoločenstva [1], naposledy zmenenú a doplnenú smernicou 92/10/EHS [2], a najmä na jej článok 11 (3), tretí pododsek a článok 11 (3a),
keďže v súčasnosti smernica 77/93/EHS umožňuje, aby sa okrem kontrol vykonávaných odosielateľskými členskými štátmi, vykonávali kontroly členskými štátmi miesta určenia;
keďže ustanovenia smernice 77/93/EHS okrem toho ustanovujú, že percentuálny podiel rastlinolekárskych inšpekcií, ktoré sa majú vykonať, musí byť nižší ako 33 % a postupne sa bude znižovať tak, aby sa dosiahla nula v čase, keď členské štáty uvedú do platnosti nové kontrolné opatrenia v súlade s ustanoveniami zameranými na ustanovenie vnútorného trhu; keďže pokiaľ ide o kontroly dokladov a totožnosti, ustanovenia tiež ustanovujú, aby sa percentuálny podiel a zásielok podliehajúcich takým kontrolám určil a postupne znižoval tak, aby dosiahol nulu v čase, keď členské štáty uvedú do platnosti nové kontrolné opatrenia v súlade s ustanoveniami zameranými na ustanovenie vnútorného trhu;
keďže v záujme voľného pohybu rastlín, rastlinných produktov a iných predmetov v rámci spoločenstva, čo je základným prvkom poľnohospodárskej produktivity a prispieva k riadnemu fungovaniu spoločnej poľnohospodárskej politiky, by sa mal znížiť percentuálny podiel rastlinolekárskych inšpekcií, pričom by sa malo prijať rozhodnutie, pokiaľ ide o percento zásielok, ktoré majú podliehať príležitostným kontrolám dokladov a totožnosti, a mala by sa zaviesť lepšia rovnováha v záležitosti kontrol a inšpekcií medzi zasielateľským členským štátom a členským štátom miesta určenia, pričom väčšia zodpovednosť sa musí klásť na toho prvého;
keďže podmienky ustanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Členské štáty zabezpečia, aby od 15. októbra 1992:
a) percento úradných rastlinolekárskych inšpekcií uvedených v článku 11 (3), tretí pododsek smernice 77/93/EHS, ktoré sa majú vykonať pri dovoze zásielok do členského štátu z iného členského štátu, bolo nižšie ako 10;
b) percento zásielok, ktoré podliehajú príležitostným kontrolám dokladov a totožnosti uvedeným v článku 11 (3a) vyššie uvedenej smernice, bolo nižšie ako 10.
Článok 2
1. Členské štáty uvedú do účinnosti zákony, iné právne predpisy alebo správne opatrenia potrebné na dosiahnutie súladu s touto smernicou do 14. októbra 1992. Bezodkladne o tom budú informovať Komisiu.
Keď členské štáty prijmú tieto opatrenia uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Členské štáty stanovia postup pre takýto odkaz.
2. Členské štáty bezodkladne oznámia Komisii všetky ustanovenia vnútroštátneho práva, ktoré prijmú v oblasti upravenej touto smernicou. Komisia o tom bude informovať ostatné členské štáty.
Článok 3
Táto smernica je adresovaná členským štátom.
V Bruseli 2. septembra 1992